input: DEĊIŻJONI TAL-KUMMISSJONI
  tad-19 ta’ Ġunju 2013
  li temenda l-Anness II tad-Deċiżjoni 2009/861/KE dwar miżuri tranżitorji skont ir-Regolament (KE) Nru 853/2004 tal-Parlament Ewropew u tal-Kunsill fir-rigward tal-ipproċessar ta’ ħalib nej mhux konformi f’ċerti stabbilimenti tal-ipproċessar tal-ħalib fil-Bulgarija
  (notifikata bid-dokument C(2013) 3740)
  (Test b’relevanza għaż-ŻEE)
  (2013/302/UE)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jistabbilixxi ċerti regoli speċifiċi ta’ iġjene għall-ikel li joriġina mill-annimali (1), u b’mod partikolari l-Artikolu 9(1) tiegħu,
  Billi:
  (1)
  Ir-Regolament (KE) Nru 853/2004 jistabbilixxi regoli speċifiċi ta’ iġjene għall-ikel li joriġina mill-annimali għal operaturi tan-negozji tal-ikel. Dawn ir-regoli jinkludu ħtiġijiet tal-iġjene għall-ħalib mhux proċessat u għall-prodotti tal-ħalib.
  (2)
  Id-Deċiżjoni tal-Kummissjoni 2009/861/KE (2) tipprovdi għal ċerti derogi mir-rekwiżiti stabbiliti fis-subkapitoli II u III tal-Kapitolu I tat-Taqsima IX tal-Anness III tar-Regolament (KE) Nru 853/2004 għall-istabbilimenti tal-ipproċessar tal-ħalib fil-Bulgarija elenkati f’dik id-Deċiżjoni. Dik id-Deċiżjoni tapplika mill-1 ta’ Jannar 2010 sal-31 ta’ Diċembru 2013.
  (3)
  Skont id-Deċiżjoni 2009/861/KE, ċerti stabbilimenti tal-ipproċessar tal-ħalib elenkati fl-Anness II ta’ dik id-Deċiżjoni jistgħu jipproċessaw ħalib mhux konformi mingħajr linji tal-produzzjoni separati.
  (4)
  Fit-13 ta’ Diċembru 2012 il-Bulgarija bagħtet lista riveduta u aġġornata ta’ dawk l-istabbilimenti tal-ipproċessar tal-ħalib lill-Kummissjoni.
  (5)
  F’dik il-lista riveduta u aġġornata, ċerti stabbilimenti li bħalissa jinsabu elenkati fl-Anness II tad-Deċiżjoni 2009/861/KE tħassru għaliex issa huma awtorizzati jpoġġu l-prodotti tal-ħalib fis-suq ta’ ġewwa l-Unjoni, għaliex huma kkunsidrati konformi mar-rekwiżiti stipulati fil-Kapitolu I tat-Taqsima IX tal-Anness III tar-Regolament (KE) Nru 853/2004. Dawk l-istabbilimenti kienu elenkati fit-tabella fl-Anness II tad-Deċiżjoni 2009/861/KE fin-Nru 6 (1112004 “Matev-Mlekoprodukt” OOD), in-Nru 16 (2712010 “Kamadzhiev-milk” EOOD), in-Nru 37 (1212022 “Milkkomm”EOOD), in-Nru 56 (BG 2612042 “Bulmilk” OOD), in-Nru 61 (1712013 ET “Deniz”), in-Nru 70 (BG 1812003 “Sirma Prista” AD) u n-Nru 78 (1812005 “DAV- Viktor Simonov” EOOD).
  (6)
  Għalhekk, id-Deċiżjoni 2009/861/KE għandha tiġi emendata skont dan.
  (7)
  Il-miżuri pprovduti f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponihom,
  ADOTTAT DIN ID-DEĊIŻJONI:
  Artikolu 1
  L-Anness II tad-Deċiżjoni 2009/861/KE jinbidel bit-test fl-Anness ta’ din id-Deċiżjoni.
  Artikolu 2
  Din id-Deċiżjoni hija indirizzata lill-Istati Membri.
  Magħmul fi Brussell, id-19 ta’ Ġunju 2013.